ועדת העבודה, הרווחה והבריאות, כנסת 15, פרוטוקול מספר 252, 2000-12-19 11:00

יאיר פרץ: אני מתכבד לפתוח את ישיבת הוועדה.

יאיר פרץ: על סדר-היום: הצעת חוק ביטוח בריאות ממלכתי (פטור מתשלום לתרופות) (תיקון מס' 10), התש"ס-2000, מאת חבר-הכנסת אביגדור ליברמן.

אביגדור ליברמן: קיימנו פה כמה וכמה דיונים - פה בוועדה, בצוותים המקצועיים המנסחים וגם במליאה.

אביגדור ליברמן: הצוותים שיושבים מולי כל פעם משתנים, אלה שמייצגים את הקופות, וכנראה שיש השלמה כי במפגש הראשון ישבו כל המנכ"לים.

אביגדור ליברמן: כנראה, שעכשיו, המנכ"לים כבר ויתרו.

אביגדור ליברמן: סימן שהם הרימו ידיים.

אביגדור ליברמן: אותו דבר לגבי ביטוח לאומי.

אביגדור ליברמן: אני גם רואה פנים חדשות.

יאיר פרץ: לא.

יאיר פרץ: היום, מסכמים את הנושא, ולכן מביאים את האנשים שמסכמים את הדברים.

אביגדור ליברמן: לכן, אינני רוצה לחזור על כל הנימוקים ועל כל הדברים שכבר נאמרו.

אביגדור ליברמן: כעקרון, אנו מדברים על שלוש האוכלוסיות הכי חלשות, וגם מי שהיום שמע את דו"ח ביטוח לאומי על העוני שוב רואים שבפירוש מדובר על האוכלוסיות שהן הרבה מתחת לממוצע הישראלי.

אביגדור ליברמן: מדובר על מקבלי הבטחת הכנסה, על הגימלאים ועל עולים חדשים עד שלוש שנים בארץ.

אביגדור ליברמן: בעבר, הייתי עובד קופת-חולים - ואחד מעמיתיי יושב פה - ואני קצת מכיר את המערכת מבפנים.

אביגדור ליברמן: כל אחד שטוען שכאילו פטור מתשלום לתרופות לאוכלוסיות אלה יביא להגדלה משמעותית בצריכת התרופות לא דובר אמת.

אביגדור ליברמן: הקופות ראו בתשלום לתרופות קודם כל כסעיף הכנסה, ולא ראו בזה שום דבר אחר.

אביגדור ליברמן: זהו עוד סעיף בהכנסה משמעותי, ואין בזה שום דבר אחר.

אביגדור ליברמן: אני זוכר כמה, למשל, היו מקרים בחורף שעבר במיוחד של קשישים שנפטרו מהשפעת כי לא היתה להם אפשרות לקבל תרופות או לעשות את החיסונים, והיו לזה לא מעט פירסומים.

אביגדור ליברמן: מבינים שפה הרבה מעבר לנושא הכסף, אנו באמת בודקים את עצמנו באותה מערכת סוציאלית הומאנית שאנו שואבים אותה מערך יהודי.

אביגדור ליברמן: ברור תמיד שמי שירצה לרמות ירמה וימצא סעיף אחר לרמות.

אביגדור ליברמן: תמיד אפשר למצוא יוצא מן הכלל - גם מקרב אולי עולים חדשים שעד שלוש שנים בארץ.

אביגדור ליברמן: יש חלק שמקבלים אחרי שיש להם הכנסה קבועה, ועוד פעם זה חלק מאותן הטבות ואותו סל כללי שאנו מעניקים לכל האוכלוסיה שהיא אוכלוסיה חלשה ומטבע הדברים לא תוכל להגן על עצמה.

יאיר פרץ: האם אדוני מתכוון לתת פטור גורף לכל האוכלוסיה, ללא מבחני הכנסות וללא שום דבר?

אביגדור ליברמן: מי שמקבל הבטחת הכנסה סימן שהוא כבר עבר את מבחן ההכנסה.

יאיר פרץ: מה עם קיצבת זקנה, למשל, פנסיה ועוד דברים נוספים?

אביגדור ליברמן: לגבי מי שמקבל קיצבת זקנה, אני חושב שגם פה מבחן ההכנסה כזה מייגע והחסכון כל כך שולי ויש כל כך הרבה עוגמת נפש שזה פשוט לא שווה.

אביגדור ליברמן: אלה נתונים ספציפיים של הביטוח הלאומי.

אביגדור ליברמן: אבל, ברור שאלה שיהיה אפשר להראות שיש להם הכנסה משמעותית מעבר לפנסיה רגילה, מעבר להכנסה שמוגדרת בחוק- - -

ג'' וסרמן: האוכלוסיה, שאני חושבת שכאן אין לגביה מבחן הכנסות, זו האוכלוסיה של העולים החדשים- - -

אביגדור ליברמן: דיברתי קודם על גימלאים.

אביגדור ליברמן: לגבי עולים חדשים, זה בלאו הכי רק עד שלוש שנים וזה לא לנצח.

ג'' וסרמן: האם זה בלי שום מבחן הכנסה?

אביגדור ליברמן: בלי מבחן הכנסה.

אביגדור ליברמן: בתוך עמי אני חי.

אביגדור ליברמן: אני מניח, שבקרב עולים זה אותו דבר.

אביגדור ליברמן: בשלוש השנים הראשונות יש כ-5%-6% שיש להם מראש הכנסה גבוהה כי הם ממשיכים להחזיק עסקים בחו"ל, יש כל מיני הכנסות או שהם באים עם הון ראשוני.

אביגדור ליברמן: 95% באים בלי שום דבר ומתחילים מלמטה: חצי שנה אולפן, חצי שנה אולפן מתקדם ואחר כך עבודות מזדמנות.

אביגדור ליברמן: גם שם למצוא את אותם 5%?

אביגדור ליברמן: מי שיש לו כבר הכנסה לא משתמש בסעיף הזה.

אביגדור ליברמן: אני קצת מכיר את האוכלוסיה הזו.

אביגדור ליברמן: אלה שיש להם הכנסה מעבר לזה בדרך כלל לא משתמשים.

ג'' וסרמן: יש את אוכלוסיית הביניים שמגיעה, עובדת ויש לה הכנסה והיא כן נזקקת לתרופות.

אביגדור ליברמן: לא.

אביגדור ליברמן: זה אחרי שלוש שנים.

אביגדור ליברמן: האוכלוסיה הזו, שאת מדברת עליה, של מעמד ביניים – זה בדרך-כלל אחרי שלוש שנים, כשהם כבר למדו את השפה, מצאו מקום עבודה וכו'.

ג'' וסרמן: יש שמגיעים מארצות שהם כבר מכירים את השפה.

אביגדור ליברמן: לא.

אביגדור ליברמן: היום, במדינת ישראל נתוני עליה הם בממוצע 65 אלף, וממדינות רווחה יש אולי 2,000-3,000 עולים וזאת בשנים האחרונות וכל השאר מחבר העמים ואתיופיה.

אביגדור ליברמן: לעולים האתיופים אין בכלל שום הכנסה אפריורית ואין יכולת להביא הון מחוץ-לארץ.

אביגדור ליברמן: אצל הרוסים יש חלק קטן שמגיע עם ההון, וכל האוכלוסיה ממדינות הרווחה- - -

ג'' וסרמן: אולי כדאי לצמצם לאוכלוסיית עולים שמקבלים דמי קיום או הבטחת הכנסה או משהו כזה.

אביגדור ליברמן: לא.

אביגדור ליברמן: עולים לא מקבלים היום.

אביגדור ליברמן: הם מקבלים שלוש שנים סל קליטה.

ג'' וסרמן: הם מקבלים סל קליטה חצי שנה, ואחר כך דמי קיום למי שאין לו הכנסה.

אביגדור ליברמן: אחר כך יש דמי קיום.

ג'' וסרמן: אם כך, דמי קיום הם בהחלט איזה שהוא מבחן האם יש לו הכנסה משל עצמו או שאין לו הכנסה.

אביגדור ליברמן: להערכתי, זה באמת מיותר.

ג'' וסרמן: אתה אומר לי, שהיא שולית.

אביגדור ליברמן: היא שולית שהיא גם לא משתמשת בשירותי קופות-החולים.

ג'' וסרמן: יש מהם שנזקקים לשירותי בריאות, והשאלה היא האם מבחינה מוסרית מוצדק לתת גם לאלה שלא נזקקים לתמיכה.

אביגדור ליברמן: היכנסי ל"מדיקל-סנטר" בהרצליה או באסותא - 90% מהמשתמשים שם הם דוברי רוסית.

אביגדור ליברמן: זו אותה אוכלוסיה שלא רגילה לזה.

אביגדור ליברמן: בברית-המועצות אין קופות-חולים, והם לא רגילים לזה.

אביגדור ליברמן: מי שיש לו כסף הולך ל"מדיקל-סנטר".

אביגדור ליברמן: זה גם הרבה ביורוקרטיה לאפס תפוקה.

אביגדור ליברמן: זה המבוא לדברים.

יאיר פרץ: אין לי בעיה עם כל החוק בכללותו.

יאיר פרץ: אחת הבעיות היא מה שהעלתה היועצת המשפטית לגבי הפלח של אותה אוכלוסיה מחבר העמים--

ג'' וסרמן: עולים חדשים בכלל.

יאיר פרץ: --ועולים חדשים בכלל - איזה פרמטר?

יאיר פרץ: זה כדי ליצור באמת איזו שהיא אינדיקציה ואיזה שהם מבחני הכנסה על מנת לתת בוודאות.

יאיר פרץ: אני יודע, שהעשירים מתוכם לא ישתמשו.

יאיר פרץ: אבל, בכל זאת, צריך לתת לזה את זה.

אביגדור ליברמן: יותר מזה - אני חייב להדגיש, שגם אלו שעולים ממדינות הרווחה הם לא רוטשילדים.

אביגדור ליברמן: רון לאודר לא עושה עליה.

אביגדור ליברמן: צריך שזה יהיה ברור לכולם.

אביגדור ליברמן: באים דוקא אלה שבלאו הכי מקבלים.

אביגדור ליברמן: גם המגיעים ממדינות הרווחה ומקבלים תעודת עולה - 99% מהם מקבל את סל הקליטה ואחר כך את דמי הקיום.

יאיר פרץ: לגבי דמי קיום, אין לנו בעיה.

ג'' וסרמן: אני לא יודעת אם זה כולם, אבל בהחלט יש איזה שהוא אחוז שלא נזקק לדמי הקיום - משתכרים ועובדים או שיש להם הון משלהם.

אביגדור ליברמן: אנו יושבים סביב השולחן, ותבדקי אחר כך בנתוני משרד הקליטה.

יאיר פרץ: אם כך, בוא ונקבע שהפרמטר הוא שכל מי שמקבל דמי קיום שזה 99% מקבל את הפטור--

ג'' וסרמן: או הבטחת הכנסה.

יאיר פרץ: --או מי שמקבל הבטחת הכנסה אחר כך או כל דבר אחר.

ג'' וסרמן: יעברו מבחן הכנסה.

יאיר פרץ: אדוני המציע, האם זה מקובל עליך?

אביגדור ליברמן: בסדר.

יאיר פרץ: בסדר.

ד' אלקיים: אני דני אלקיים מביטוח לאומי.

ד' אלקיים: אני חושב, שאם הולכים לנושא מבחן הכנסה, יש אוכלוסיה גדולה מאד שמוסרית צריך להכניסה אם חושבים עליה ואני מדבר על אלה שמקבלים מביטוח לאומי קצבת נכות.

אביגדור ליברמן: אני חושב, שהם בתוך הבטחת הכנסה.

יאיר פרץ: לא.

ד' אלקיים: הבטחת הכנסה זו מערכת אחרת.

אביגדור ליברמן: אתה שיכנעת אותי וגם את היושב-ראש.

יאיר פרץ: שיכנעת.

אביגדור ליברמן: שיכנעת אותנו.

ד' אלקיים: ארחיב את הנקודה.

ד' אלקיים: אני מתכוון לזה – וזו הערתי - שבמקרה כזה, עלות המימון הרבה יותר גבוהה, כי הם צרכני התרופות הכי הרבה.

ד' אלקיים: העלות הרבה יותר גבוהה מזו שרשומה פה.

יאיר פרץ: נציג הביטוח הלאומי, איזו אוכלוסיה היום פטורה מתשלום לתרופות?

ג' בן-נון: אני גבי בן-נון ממשרד הבריאות.

ג' בן-נון: לא אחווה את דעתי, אלא אאיר את עיניכם לגבי כמה אלמנטים בהצעה הזאת.

ג' בן-נון: היום, המצב הוא בנושא השתתפות עצמית בתרופות שרק חולים קשים, ויש פה הגדרה של חולים - גושה, איידס, המופיליה – פטורים, וכל השאר אינם פטורים.

ג' בן-נון: אין כאן איזה שהוא מבחן שנותן פטור על בסיס של הכנסה.

ג' בן-נון: ישנן תקרות, וישנן הנחות לאזרחים ותיקים.

יאיר פרץ: כאשר עבדתי במשרד העבודה, היה איזה שהוא כרטיס שקיבל כל קשיש שהגיע לגיל 65 והוא היה זכאי לקבל פטור מתשלום לתרופות.

ג' בן-נון: לא פטור, אלא הנחה.

ג' בן-נון: המצב כרגע הוא, שיש פטורים - וזה רק החולים הקשים, יש תקרות לחולים כרוניים בלבד, וגם פה יש רשימה של חולים כרוניים בלבד, ויש הנחות לאזרחים ותיקים.

מ' בוטון: אלה רק אזרחים ותיקים שמקבלים הבטחת הכנסה.

מ' בוטון: ג' בן-נון: נכון.

מ' בוטון: לא כל מי שהגיע לגיל 65 מקבל.

מ' בוטון: הוא משלם מלא.

מ' בוטון: רוב האנשים, רוב האוכלוסיה, לא מקבלים הבטחת הכנסה.

ג' בן-נון: לפי מה שכתוב פה, מעבירים את הקריטריון בקטע של הזכאות קודם בנושא עולים חדשים, אבל נוצר איזה שהוא מצב של איפה ואיפה.

ג' בן-נון: מצד שני, יש אוכלוסיות מאד כבדות שיש להן בעיות סוציאליות מהסוג של מקבלי הבטחת הכנסה בכלל: מקבלי קיצבת נכות, מקבלי קיצבת מזונות וכל האנשים שמבחן ההכנסה שם הוא הרבה יותר דומיננטי או שהשפעת התשלום היא הרבה יותר דומיננטית ברגרסיביות שלה אליהם לא נמצאים כאן.

ג' בן-נון: עם הרצון שלנו להיטיב עם חלק מסויים באוכלוסיה, אנו יוצרים פה איזה שהוא עיוות או חוסר צדק לגבי אוכלוסיות אחרות שהן קשות.

ג' בן-נון: זה, כמובן, עולה כסף.

ג' בן-נון: ההצעה, כפי שהיא מוצעת כאן, אומרת: "בוא וניקח את הכסף הזה מתוך תקציב משרד הבריאות".

ג' בן-נון: עם כל ההערכה ליכולת שלנו להתייעל או לא להתייעל, תקציב משרד הבריאות נמצא במצב קשה ביותר.

יאיר פרץ: זה לא מחייב.

יאיר פרץ: זה לא מתקציב משרד הבריאות.

מ' בוטון: זה רק בדברי ההסבר.

מ' בוטון: הממשלה מחליטה מה שהיא רוצה.

ג' בן-נון: אם זה כך - בסדר, הממשלה תחליט.

יאיר פרץ: אין לי ספק, שבמצבו התקציבי של משרד הבריאות לא יטילו עליו את העומס הנוסף, כאשר חסרים לסל התרופות דברים יותר חיוניים.

דובר: כאן זה מוגש לקריאה ראשונה.

יאיר פרץ: ודאי.

ג'' וסרמן: זה מה שהמציע מציע.

ג'' וסרמן: הממשלה תחליט.

מ' בוטון: המציע מציע זאת.

יאיר פרץ: הממשלה תחליט.

ג' בן-נון: אם המקור איננו תקציב משרד הבריאות, שזה על פניו לא נראה לי סביר, יש להציג מול כל הוצאה שתתקבל כאן איזה שהוא מקור אלטרנטיבי, כי המשמעות של זה היא הפסד הכנסה לקופות.

ז' וורמברנט: אני זאב וורמברנט, סמנכ"ל שירותי בריאות כללית.

ז' וורמברנט: אנו מלווים כמה הצעות חקיקה, אך דוקא אתחיל בצד המקורות ואתחבר למי שראה אתמול את החלטת בג"ץ בנושא מקורות.

ז' וורמברנט: גם אני קראתי את דברי ההסבר, ומדובר על 170 או 200 מליון שקל שכאילו יש במשרד הבריאות או במשרד האוצר.

ז' וורמברנט: מנסיוני הקצר, גם אם יקום פה נציג האוצר ויגיד שיש מקור כזה, אני מבקש שזה יופקד באותות ובמופתים בקופה.

ז' וורמברנט: אינני מקבל דבר כזה שכתוב בדברי הפרשנות שיקחו איזה שהוא מקור ממשרד הבריאות ויביאו דבר כזה.

ז' וורמברנט: באופן די מופתי, אינני חלוק על ההערכה.

ז' וורמברנט: כלומר, בא המציע ואומר במפורש שהוא מעריך זאת ב-170-200 מליון שקל.

ז' וורמברנט: ברצוני להתחבר למה שהיה אתמול.

ז' וורמברנט: הקופות נאבקות מזה כמה שנים והלכו לבג"ץ לטעון שאין להן כלל מקורות - ששוחקים אותן במקורות, שמשחקים איתן ברשתות ביטחון ולא נותנים את מה שמגיע להן.

ז' וורמברנט: אתמול קיבלנו פסיקת בג"ץ, שהגיעה הרבה פעמים לשולחן הזה וליושב-ראש הקבוע של הוועדה, חבר-הכנסת טל, שתמך בבג"ץ הזה.

ז' וורמברנט: באנו ואמרנו שאנו רוצים קודם כל שיתנו לנו את המקורות שמגיעים לנו, ועד היום לא קיבלנו אותם.

ז' וורמברנט: לכן, בצד שלא נותנים לנו את המקורות עד היום שמגיעים לנו, אינני רואה מאיפה מחלצים 170 או 200 מליון שקל.

ז' וורמברנט: כמו שאמרתי, אינני רואה את המקור הזה, והייתי שמח לשמוע אחר כך תשובה של אגף התקציבים או של משרד הבריאות מה המקור.

ז' וורמברנט: דבר מאד כללי - אני קצת חלוק וחולק על הטענה שנשמעה פה שדבר שניתן לחלוטין בחינם אין לו השפעה על ביקושים.

ז' וורמברנט: המציע העיר שיש לו קצת נסיון, ואני קצת חלוק וגם לי יש נסיון וקצת יותר מקצת.

ז' וורמברנט: אינני אומר מה צריך להיות גובה ההשתתפות, ואינני רוצה להכנס לזה.

ז' וורמברנט: כאשר באו קבוצות אוכלוסין וקיבלו 50% פטור, זה נראה סביר - קיבלו קצת פטור יותר גדול.

ז' וורמברנט: חוץ מאשר במקרים קשים כמו אלה החולים באותן שש מחלות קשות, איפה שיתנו דברים ללא השתתפות לחלוטין - יש לזה השפעה על הביקוש, ואנו לא יודעים מהי.

ז' וורמברנט: יש לזה השפעה על מי ירשמו את התרופות.

ז' וורמברנט: אני רוצה להגיד דברים ולקרוא לילד בשמו.

ז' וורמברנט: אם במקום מסויים יש אחד שלא משלם כלום - יש השפעה על מי ירשמו את התרופות וכו'.

ז' וורמברנט: בסופו של דבר, מה אנו עושים?

ז' וורמברנט: לא מוסיפים כסף למקורות.

ז' וורמברנט: מרוקנים את המקורות הקיימים.

ז' וורמברנט: אנו, הקופות, ולא יעזור כלום, חייבים לשאוף להיות מאוזנים.

ז' וורמברנט: איננו יכולים לפשוט רגל כל שני וחמישי.

ז' וורמברנט: לכן, אני חושב שהצעה שלא תבורר פעם אחת בצד המקורות שלה ושנית - תיתן משהו לחלוטין ללא תמורה, להערכתי ייצא שיהיה קשה מאד לקיים אותה.

יאיר פרץ: כדי לסבר את אוזני, האם כאשר חולה בא ומגיש רצפט, האם אין רישום כמה המנה וכמה הצריכה?

יאיר פרץ: האם אין איזה שהוא רישום?

ז' וורמברנט: כמו שהבנת, יש לנו 3.6 מליוני מבוטחים, ואנו רושמים בערך 20-30 מליון רצפטים בשנה.

ז' וורמברנט: בניגוד לכל בנק, יש לנו בערך 2,000 חותמי צ'קים.

ז' וורמברנט: למעשה, כל רופא רושם את המירשם שהוא רוצה.

ז' וורמברנט: תאר לעצמך שהוא יודע שיש משפחה עם שלושה ילדים ואחד פטור לחלוטין.

ז' וורמברנט: בלחץ או במצוקה שמשפחה נמצאת, ואני בכוונה רוצה לומר זאת, ואינני רוצה לחשוד בכשרים, בהחלט יכול להיווצר מצב שאם רושמים למישהו כשיודעים שהמסלול הזה פטור מהשתתפויות, זה גם עלול לקרות ועשוי לקרות.

ז' וורמברנט: אני רק מסב את תשומת לב יושב-ראש הוועדה, שמצב כזה הוא מצב לא תיאורטי לחלוטין והוא יכול לקרות.

ז' וורמברנט: אבל, צריך לבדוק אותו.

ז' וורמברנט: לכן, אמרנו כך: ראשית – הטענה שלנו היא בצד הכספי.

ז' וורמברנט: אני דוקא רוצה להחמיא למי שעשה את ההצעה הזו, שכן הוא שם הערכה כספית של 170 או 200 מליון שקל.

ז' וורמברנט: זה סכום עתק.

ז' וורמברנט: אנו נופלים ונאבקים על דברים יותר קטנים.

ז' וורמברנט: אם אתה זוכר את הדיונים שהיו על השתתפויות בכלל ודברים כאלה, דיברו על דברים יותר קטנים.

יאיר פרץ: נציג האוצר, בבקשה.

ג' הרשקוביץ: הרשה לי להתחיל בצד המקורות.

מ' בוטון: מה החליט בג"ץ?

ז' וורמברנט: בג"ץ פסק לטובת הקופות וחייב את המדינה לדון מחדש - וזה פורסם אתמול בעיתון "גלובס" - ולתת לקופה מקורות לפי הסל הממודד ולא לנסות לבצע שחיקה או תרגילים של רשת ביטחון וכו'.

מ' בוטון: כלומר, לפעול לפי החוק.

ז' וורמברנט: באופן מפתיע, לפעול לפי החוק.

ג' הרשקוביץ: אחת הסיבות המרכזיות שהביאו ב-1998 את אותה הצעה של תכנית גבייה - הנימוק העיקרי שעמד מאחורי אותה הצעה היה לאו דוקא נושא תוספת מקורות לקופות.

ג' הרשקוביץ: אפשר לקרוא את הפרוטוקולים, וזה התקבל בהמלצה פה אחד, אופוזיציה וקואליציה,.

ג' הרשקוביץ: כולם טרחו, אמרו וציטטו, שהנימוק העיקרי לכך שהם תומכים באותה הצעה הוא שזה נועד לווסת ביקושים מיותרים.

ג' הרשקוביץ: אפשר לבדוק את הפרוטוקולים, והיו חיים רמון, כאחד שמבין במערכת הבריאות, ובייגה שוחט שהיו אז באופוזיציה - לא כתוספת מקורות, אלא לויסות ביקושים מיותרים.

ג' הרשקוביץ: זאת הסיבה המרכזית, שהיתה אז.

ג' הרשקוביץ: גם לפני התכנית, עוד בשנות ה-40 ו-50, התכנית הזו לא באה פתאום להמציא תכנית תשלומים.

ג' הרשקוביץ: תמיד היו תשלומים ובדיוק מאותה סיבה.

ג' הרשקוביץ: זה לא רק פה, אלא בכל העולם.

ג' הרשקוביץ: זה לא משהו שאנו המצאנו ואנו פה החכמים ביותר, אלא זה קיים, ושוב מאותה סיבה.

ג' הרשקוביץ: מצד אחד, אין חולק שצריך שיהיה מחיר סמלי מסויים כדי למנוע ביקושים מיותרים ובזבוזים מיותרים שיבואו על חשבון מבוטחים אחרים.

ג' הרשקוביץ: אם לו יהיו הוצאות אקסטרה, מאיפה הוא יביא זאת?

ג' הרשקוביץ: הוא חתום מולי בהסכם כל שנה - רשת ביטחון מותנה בהסכם.

ג' הרשקוביץ: זה יבוא מצמצום שירותים אחרים.

ג' הרשקוביץ: זה מרפאות בימי שישי וכיוצ"ב.

ג' הרשקוביץ: אין פה יש מאין.

ג' הרשקוביץ: מצד שני, יש סכנה- - -

אביגדור ליברמן: ברצוני לתקן אותך: ב-1998 זה עבר, רק בגלל שעזבתי את משרד ראש הממשלה כמנכ"ל.

אביגדור ליברמן: אחרת, זה לא היה עובר גם ב-1998.

אביגדור ליברמן: ג' הרשקוביץ: זה עבר אז פה אחד, ואני חייב לציין שנדיר לראות דבר כזה.

אביגדור ליברמן: ב-1998, למרות מה שכתוב, הקופות ומשרד הבריאות ולבטח משרד האוצר ראו בזה מקורות וסעיף הכנסה, ולא צמצום ביקוש ולא שום דבר אחר.

ג' הרשקוביץ: אראה לך בדיוק את ציטוטי חברי-הכנסת ומה הם אמרו: לא כמקורות הכנסה.

ג' הרשקוביץ: יש את חיים רמון, שאיננו חשוד כחסיד אגף התקציבים.

אביגדור ליברמן: הוא רק חשוד בזה שנפל לו סל בריאות כזה, שעד היום לא יודעים שם למצוא ידיים ורגליים.

ג' הרשקוביץ: לעומת זאת, יכולה להיות נושא השתתפות עצמית, ומצד שני, לך תדע - יכול להיות שבמקומות מסויימים אדם שאין לו לא יקבל את הטיפול.

ג' הרשקוביץ: חיים רמון: "אם רוצים להגדיל את התשלומים, אני יכול להתווכח על זה, זה דבר שאני מכיר בפרקטיקה.

ג' הרשקוביץ: ..".

אביגדור ליברמן: כאשר חיים רמון יצטרף לישראל ביתנו, אקשיב לו.

אביגדור ליברמן: כרגע, תיתן את זה לברק.

אביגדור ליברמן: ג' הרשקוביץ אני מגיש את דף הציטוטים ליושב-ראש.

אביגדור ליברמן: זה סתם מעניין.

אביגדור ליברמן: תראה מה דיברו אז.

אביגדור ליברמן: מצד שני, יכולה להיות סכנה שאתה תבוא ותגיד: "תשלומים - תשלומים, אך מצד שני יש אוכלוסיות חלשות ולא יוכלו לשלם ולא יקבלו את השירות שהן צריכות אותו".

אביגדור ליברמן: לכן, נקבעה אז מערכת פטורים והנחות בהסכמה.

אביגדור ליברמן: אני חייב לציין, שזה היה גם בהסכמה עם חבר-הכנסת שטרן.

אביגדור ליברמן: בסופו של דבר, היתה הצבעה, ונקבע שתהיה גם הנחה לעולים 18 חודש, וזאת בהסכמה ובשיתוף איתו.

אביגדור ליברמן: יש מערכת הנחות.

אביגדור ליברמן: כלומר, יש היום 50% הנחה למבוגרים בני 65 פלוס שמקבלי השלמת הכנסה.

אביגדור ליברמן: אותם אנשים חלשים שאכן יכולה להיות סכנה שלא יקבלו את התרופות, את הטיפול או את הביקור אצל הרופא - הם נמדדים ויש הנחה.

אביגדור ליברמן: יש גם לגבי חולים כרוניים יש וגם לגבי החולים הקשים שציינו פה.

אביגדור ליברמן: היום במצב הקיים, בהצעה שקיימת יש מנגנון של פטורים והנחות.

אביגדור ליברמן: בכל מקרה, אני רוצה להחזיר אתכם גם לפני 1998.

אביגדור ליברמן: אף פעם לא היה דבר כזה של פטור מלא.

אביגדור ליברמן: זה לא היה גם לפני אותה תכנית שמר ליברמן מדבר עליה.

אביגדור ליברמן: לכן, הבעייתיות פה היא מבחינת הלוגיקה במיוחד בנושא – וכולנו יודעים ומכירים זאת – אותם ארונות מלאים בתרופות שאין דורש להן.

אביגדור ליברמן: עם ישראל יודע לאגור.

אביגדור ליברמן: אני רואה את סבתי, וכשאני בא הארונות מלאים ומפוצצים בקרטונים של תרופות.

אביגדור ליברמן: תחשוב שזה יהיה בחינם בתשלום אפס, ואפילו לא בשני שקלים או שלושה שקלים או משהו מינימלי - ממחר יהיה פה איזה מין מועדון צבירת תרופות.

אביגדור ליברמן: אינני מדבר על כל הנושא שהציג זאב וורמברנט.

יאיר פרץ: הדברים ברורים.

י' עליאש: אם כך, האם יש או אין מקורות?

ז' וורמברנט: אם הוא מתחמק - אין.

ז' וורמברנט: אתה מכיר אותו.

ג' הרשקוביץ: כרגע, מבחינת הצעת תקציב 2001, אין מקורות להצעת החוק הזו.

ג' הרשקוביץ: אין כרגע מקורות לסכום הזה.

ג' הרשקוביץ: יחד עם זאת, אני מציע לבחון זאת ביחד.

ג' הרשקוביץ: גם שר האוצר--

יאיר פרץ: --רגיש.

ג' הרשקוביץ: כן.

ג' הרשקוביץ: הנושא הזה עלה בפניו.

ג' הרשקוביץ: אני מציע, ששר האוצר, שר הבריאות ביחד עם קופות-החולים יראו זאת, ויש כמה רעיונות.

ג' הרשקוביץ: אני יכול להגיד לך כמה רעיונות.

ג' הרשקוביץ: אפשר לעשות תקרות ולהגיד: "אם הוא צורך יותר מ-X שקלים, זה כבר מוגזם".

ג' הרשקוביץ: אפשר, למשל כרעיון, לעשות תקרה.

ג' הרשקוביץ: בואו ונחשוב.

ג' הרשקוביץ: אני חושב בכיוון של מציאת איזה שהוא מבחן.

יאיר פרץ: מס מקביל של ביטוח לאומי - שם יש כמה מיליארדים, ואפשר להעביר.

יאיר פרץ: האם חסרים מקורות?

י' עליאש: תשעה מיליארדי שקלים.

יאיר פרץ: סכום תשעה מיליארדי שקלים - זה פותר לנו את כל הבעיות.

י' עליאש: תשעה מיליארדי שקלים.

י' עליאש: זה המס המקביל ב-2001.

ג' הרשקוביץ: ראשית, לגבי תקציב 2001, כולם מכירים את מצבו, ואני מדבר על נושא הביטחון ועל מה שקורה בסביב.

ג' הרשקוביץ: הוא בעייתי והוא יחסית קשיח.

ג' הרשקוביץ: שנית, לגבי הצעות, בואו ונבדוק.

ג' הרשקוביץ: יש נכונות לראות אולי תקרות מסויימות.

ג' הרשקוביץ: יש רעיונות, התגלגלו ומתגלגלים בימים אלה רעיונות איך אפשר לשפר ולתקן עיוותים מסויימים שאולי יכולים לקרות בנושא הגבייה.

ג' הרשקוביץ: אני חושב, שיש נכונות ואפשרות לראות איך אפשר לשפר ולייעל ולראות משהו שגם הקופות יוכלו לחיות איתו, משרד הבריאות יוכל לחיות איתו והמציעים יוכלו לחיות איתם וגם אנחנו.

ג' הרשקוביץ: יהיה לזה צ'ק, במידה וזה יהיה משהו סביר.

ג' בן-נון: זה רשום בפרוטוקול.

יאיר פרץ: לעניות דעתי, אומר מה הן הבעיות המרכזיות של החוק הזה בשני משפטים:

יאיר פרץ: אחד הדברים הוא האוכלוסיות הרחבות שצריך לצרף לחוק הזה, והבעיה היא הפטור הגורף.

יאיר פרץ: אם נגיע להסכמה משני הצדדים האלה, לדעתי זה חוק טוב.

ג' הרשקוביץ: בהסכמה.

י' עליאש: יש את נושא מקורות המימון.

יאיר פרץ: האמינו לי, שעם מקורות אין בעיה.

י' עליאש: איך זה?

יאיר פרץ: אני אומר לך, שאין בעיה של מקורות.

י' עליאש: הוא לא הסביר את עצמו.

יאיר פרץ: שמעתי את נציג האוצר.

יאיר פרץ: הוא אפילו אמר: צ'ק.

יאיר פרץ: זו פעם ראשונה, שנציג האוצר אומר זאת.

ג' הרשקוביץ: אני מקווה, שיהיה לו כיסוי.

ג' הרשקוביץ: זה לא מזומן.

דובר: זו, בדיוק, הבעיה.

יאיר פרץ: לגבי העולים, יהיה מבחן הכנסה כלשהו.

אביגדור ליברמן: אני חייב לענות לנציג האוצר.

אביגדור ליברמן: אני זוכר את התקופה בקופת-חולים – ויואב כן, ודאי זוכר - לפני חוק ביטוח בריאות ממלכתי, היו גובים והיה תשלום שנה מראש או חצי שנה מראש והיו כל מיני הסדרים.

אביגדור ליברמן: היה אחד בקופת-חולים לאומית, שכשהוא הלך לעולמו מצאו בביתו שלוש טונות תרופות.

אביגדור ליברמן: אז, זה היה באמת איזה מין מסחרה בכל הנושא.

אביגדור ליברמן: בשנים האחרונות יש מודעות גדולה מאד לתוקף התרופות, למירשמים, האם משתמשים נכון או לא, ויש כאן מין הרתעה בסיסית מלקיחת תרופות ממישהו אחר ולהשתמש בהן.

אביגדור ליברמן: מישהו פה רמז – ושוב, אינני רוצה לחשוד באנשים מראש - אבל יש גם מודעות גבוהה מאד לגבי מסחרה בתרופות ממשפחה למשפחה.

אביגדור ליברמן: אינני מאמין בזה, בגלל אותם מודעות וחשש.

אביגדור ליברמן: קיבלנו חוק ביטוח בריאות ממלכתי, שהוא כמעט כמו חוק חינוך חינם כאשר כל פעם אתה מוציא כסף על הספריה, על שיכפול או על טיול שנתי.

אביגדור ליברמן: אות דבר פה.

אביגדור ליברמן: קודם כל, בנו סל בריאות שאיננו ריאלי.

אביגדור ליברמן: לכן, כל המונחים, שאנו מדברים עליהם - חוק ביטוח בריאות ממלכתי, סל בריאות, רשת ביטחון וכל מיני מונחים - אתה לא יכול להכניס לכל הויכוח הזה בין האוצר לקופות-החולים את אותן שכבות חלשות.

אביגדור ליברמן: הם לא מודעים לזה ולא אשמים בזה.

אביגדור ליברמן: בכלל כל הויכוח שמנהלים הקופות נגד משרד הבריאות או משרד האוצר בבג"ץ לא רלוונטי פה.

אביגדור ליברמן: זהו ויכוח אחר, והוא לא יכול לבוא על חשבון הנושא שאנו מדברים בו.

אביגדור ליברמן: הדבר היחידי שפה נראה לי באמת סביר, אם אנו מדברים על מבחן ההכנסה כמו שדיברה היועצת המשפטית, הוא שלגבי עולים זה יכול להיות סל קליטה ודמי קיום, וזה יכול להיות בפירוש גם לגבי הגימלאים הנושא הבטחת הכנסה.

אביגדור ליברמן: היושב-ראש יאיר פרץ, אנו מדברים כרגע על שלוש אוכלוסיות: עולים עם אותו מבחן כמו שהציעו פה בוועדה, סל קליטה--

יאיר פרץ: --או דמי קיום.

אביגדור ליברמן: --ודמי קיום--

מ' בוטון: --או הבטחת הכנסה.

אביגדור ליברמן: --או הבטחת הכנסה.

אביגדור ליברמן: כלומר, מקבלי הבטחת הכנסה, וגם גימלאים מקבלי הבטחת הכנסה.

ש' אברמי: אחד אלה.

אביגדור ליברמן: אחד מאלה.

מ' בוטון: אחד מאלה.

מ' בוטון: מי שמקבל או זה או זה.

אביגדור ליברמן: מדובר על כולם.

אביגדור ליברמן: אני מדבר גם על הגימלאים וגם על מקבלי הבטחת הכנסה.

ג'' וסרמן: האם כל הגימלאים או עולים חדשים?

ג'' וסרמן: א' ליברמן: כולם.

ג'' וסרמן: כל מקבלי הבטחת הכנסה.

ג'' וסרמן: אני לא בקיא לגבי הנכות.

ד' אלקיים: דמי נכות הם אקווילנטיים לדמי הקיום, להבטחת הכנסה.

ד' אלקיים: זה חלק גדול מהמקרים.

אביגדור ליברמן: לא לקחנו בתחשיב גודל אוכלוסיה- - -

מ' בוטון: כמה היא עלות הנכים?

יאיר פרץ: זה המון.

אביגדור ליברמן: אני חושב, שאם הולכים כבר, אי אפשר דוקא את האוכלוסיה הזאת, כי ראינו שגם משביתת הנכים בסופו של דבר הרבה לא יצא.

יאיר פרץ: לגבי האוכלוסיה שמקבלת קיצבת נכות, אולי נביא זאת כהצעה נוספת - או גורפת או ממשיכה.

אביגדור ליברמן: כן.

אביגדור ליברמן: אנו נעשה בנפרד.

יאיר פרץ: אדוני המציע, ברשותך, האם תסתפק אם נלך בהסכמה שההנחה תהיה 75% וההשתתפות תהיה 25%?

יאיר פרץ: אני חושב, שזה נכון גם מוסרית.

אביגדור ליברמן: לגבי התקציב, על מה אתם מדברים?

אביגדור ליברמן: אין תקציב.

ג' הרשקוביץ: אמרתי: הצעת התקציב.

אביגדור ליברמן: אין גם הצעה, וצריך לפתוח הכל מחדש.

אביגדור ליברמן: ברגע שלא קיבלנו סיוע אמריקאי מיוחד מכל ההוצאות של האינתיפאדה, אינני מאמין שמישהו באוצר משלה את עצמו שהתקציב שהכנתם רלוונטי.

אביגדור ליברמן: כבר אפשר לזרוק אותו.

ג' ריקלין: אם כך, המצב הוא עוד יותר גרוע ממה שחושבים.

ג' הרשקוביץ: אם אין תקציב, אז בכלל אין תקציב.

אביגדור ליברמן: בכל מקרה, תצטרכו להכין פה תקציבים חדשים לחלוטין.

אביגדור ליברמן: התקציב, שהכנתם, לא רלוונטי.

אביגדור ליברמן: תשכחו ממנו.

יאיר פרץ: חבר-הכנסת ליברמן, אין לי ספק שהחוק הזה הוא חוק טוב, חוק סוציאלי ממדרגה ראשונה וחוק שיתן גם לאוכלוסיות רחבות להנות ולא למות בגלל שאין לו את האפשרות.

יאיר פרץ: אבל, אני בדעה, מבחינת מוסרית, שבכל אופן כשאתה משתתף במשהו אתה גם מרגיש מחוייבות.

יאיר פרץ: אם תסתפק ב-75%, אני חושב שיכולנו לגמור.

יאיר פרץ: אדוני, האם זה מקובל עליך?

אביגדור ליברמן: בסדר.

אביגדור ליברמן: אבל, אין ועדות ואנו מעלים זאת.

יאיר פרץ: ודאי.

יוחנן כהן: אני יואב כהן מקופת-חולים לאומית.

יוחנן כהן: לפי מה שכתוב כאן, מדובר על חוק אזרחים ותיקים.

יוחנן כהן: הכתוב מדבר כאן בפירוש על חוק אזרחים ותיקים.

ש' אברמי: זהו סעיף 2, ויש גם סעיף 1.

יאיר פרץ: תקרא את כל החוק.

ג' הרשקוביץ: תסכים איתי, שהמטרה המרכזית של כולנו פה היא שלמעשה לא יקרה מצב שבסופו של חודש או בסופה של חצי שנה לפתע אותו עולה או אותו קשיש יקבל חשבון של כמה מאות שקלים לשלם.

ג' הרשקוביץ: אם ייצא לו פה 5, 10 או 20 שקלים, זה משהו שאני חושב שהוא יכול לחיות איתו פעם בכמה זמן.

ג' הרשקוביץ: לכן, בוא ונלך לפחות בכיוון של רעיון של הגבלה, CAPPING, תקרה.

ג' הרשקוביץ: כלומר, אתה בא ואומר לאותו אחד, וזה גם הגיוני: "לא ישלם מעבר, נניח, ל-X שקלים בכל מקרה".

אביגדור ליברמן: זו עוד מגבלה על מגבלה.

אביגדור ליברמן: ג' הרשקוביץ: אם לא ישלם מעבר, אתה חוסם את תקרת ההוצאה שלו.

יאיר פרץ: בשביל מה לנו?

ג' הרשקוביץ: יחזירו לו.

ג' הרשקוביץ: להיפך, אתה חסמת אותו.

ג' הרשקוביץ: תן הזדמנות, זמן, אולי לחבר-הכנסת ליברמן לבוא ולראות אולי ביחד אפשר.

ג' הרשקוביץ: אני אומר: מציע החוק, שר הבריאות ושר האוצר- - -

יאיר פרץ: אם חבר-הכנסת אביגדור ליברמן הסכים לזה- - -

אביגדור ליברמן: אם זה היה היושב-ראש הקבוע, לא הייתי מסכים.

אביגדור ליברמן: אבל, מכיון שהוא גם יושב-ראש ש"ס, אין לי ברירה ופה הסכמתי.

אביגדור ליברמן: אז, אתה רוצה עכשיו להרויח עוד?

ג' הרשקוביץ: אני מבקש פרק זמן לנסות ולראות אולי להגיע למשהו שיוסכם בין השרים, שרי הבריאות והאוצר, בודאי בתיאום וביחד.

יאיר פרץ: בבקשה.

יאיר פרץ: אנו נעלה זאת.

יאיר פרץ: אין שום בעיה.

ג' הרשקוביץ: לפני שזה, אני מציע לראות אם אפשר להגיע למשהו שתהיה בו הסכמה.

יאיר פרץ: יש הסכמה פה וקונצנזוס סביב הנושא הזה.

יאיר פרץ: הוא ירד מ-100% ל-75%.

יאיר פרץ: אני חושב, שהאוכלוסיות הן ברורות.

יאיר פרץ: צמצמנו את האוכלוסיה.

יאיר פרץ: והכנסנו כאן הכנסה.

אביגדור ליברמן: היושב-ראש יאיר פרץ, מכיון שהוא רפרנט חדש, אספר מה שסיפרתי להם פעם.

אביגדור ליברמן: המרצה שלי באוניברסיטה סיפר: "לפעמים, אתה מזמין בחורה לסרט ורואה שהולך לך הלאה.

אביגדור ליברמן: אז, אתה הולך עד הסוף".

אביגדור ליברמן: גם אתם - הלך לכם עד הסרט, ואתם ממשיכים הלאה.

ג' הרשקוביץ: אני משאיר את זה בידיים שלך.

יאיר פרץ: אני חושב, שהלכו פה כברת דרך: גם מבחני הכנסה, גם 25% פחות וגם- - - ז' וורמברנט: אבל, עדיין אני חושב שההצעה שלו דרך התיקרה יש בה הגיון.

ג' הרשקוביץ: יש בה הגיון, והיא שווה בחינה.

יאיר פרץ: אני אגיש את זה כמו שזה.

יאיר פרץ: אם ישכנעו את חבר-הכנסת ליברמן- - -

ג' הרשקוביץ: היא שווה בחינה.

ג' הרשקוביץ: יכול להיות שהיא יותר טובה גם כן לאוכלוסיה.

אביגדור ליברמן: זה גמור.

י' עליאש: נושא המקורות עבר כאן בשקט, כלומר לא יהיו בעיות ויימצא התקציב וכו'.

ש' אברמי: פה זו הכנסת, ולא הממשלה.

מ' בוטון: זו בעיה של הממשלה, ולא של הכנסת.

י' עליאש: אני מבין, ובכל זאת אני חושב שראוי שבהחלטת הוועדה היא תיתן את דעתה גם לתחום המקורות כי כאן כתוב שזה ע"י הקטנת תקציב משרד הבריאות.

י' עליאש: זה לא ישים.

י' עליאש: זה בא עם הרציונל.

יאיר פרץ: שמענו את דברי גל הרשקוביץ, שהם דברים ברורים.

ג' הרשקוביץ: לא.

ג' הרשקוביץ: אמרתי, שאם נשב ונגיע לאיזו שהיא הסכמה, יהיה אפשר גם לעגן משהו יותר- - -

יאיר פרץ: גל הרשקוביץ, אתה יכול לבוא היום לשר האוצר שוחט ולומר שעשית הישג גדול בוועדה הזאת.

ג' הרשקוביץ: לא.

ג' הרשקוביץ: אני אגיד לו, והוא יגיד לי: "מה עשית?".

ג' הרשקוביץ: מה שביקשתי ועדיין אני מבקש זה לחזור לשר האוצר שוחט, להציג לו, ולראות איך אפשר ביחד איתו, עם חבר-הכנסת ליברמן ועם שר הבריאות להגיע למשהו שיהיה בהסכמה כללית, שזה יהיה, אפילו לדעתי, מבחינת המבוטחים עצמם, עדיף.

ג' הרשקוביץ: אני חושב, שנושא התקרות, למשל, שווה בחינה.

ג' הרשקוביץ: זה יכול לשפר את מצבם.

ג' הרשקוביץ: אני מבקש, שזה יהיה ביחד עם שר האוצר.

ג' הרשקוביץ: ואז, גם מבחינת המקורות, אני חושב שלשר האוצר תהיה יותר אולי אפשרות.

ג' הרשקוביץ: אם הוא בא ויציע ויראה, יש לו גם את ה-INCENTIVE היותר גדול לראות איך אפשר באמת ליישם זאת ושלא יהיה איזה משהו שבסופו של דבר כמו הצעות אחרות.

אביגדור ליברמן: אני מכיר את שר האוצר כאיש שזוכר טובה.

ג' הרשקוביץ: יש לו נכונות.

אביגדור ליברמן: על מה שעשה לו אתמול חבר-הכנסת יאיר פרץ הוא חייב לו טובה במיליארדים.

אביגדור ליברמן: תגיד, שחבר-הכנסת יאיר פרץ ביקש.

ג' הרשקוביץ: נכון.

ג' הרשקוביץ: הנה, אתה מחזק זאת.

ג' הרשקוביץ: תן לשר האוצר את האפשרות, לפחות את הכבוד, את הסמכות ואת האחריות לנסות ולבוא עם הצעה - בסדר?

ג' הרשקוביץ: תן לו לפחות את הקרדיט.

נסים זאב: לפי ההצעה, האם אחרי הצמצום זה 75%?

ג' הרשקוביץ: גם זה דורש בדיקה.

ג' הרשקוביץ: אני לא יודע.

ג' הרשקוביץ: בוא נבדוק.

אליעזר זנדברג: האם מצביעים?

ג' הרשקוביץ: חבר-הכנסת פרץ, צריך לבדוק את משמעות ההצעה?

ג' בן-נון: אמר פה נציג האוצר משפט שאינני שומע ממנו הרבה פעמים: "אני אביא את הצ'ק".

ג' בן-נון: האוזניים צריכות להיות כרויות למה שהוא אמר.

ג' בן-נון: אבל, הוא אמר זאת באיזה שהוא הקשר אחר.

ג' בן-נון: הוא אמר זאת בהקשר שאומר: "יושבים שרי הבריאות ושרי האוצר ובוחנים את הנושא של ההשתתפויות העצמיות".

ג' בן-נון: לדעתי, יש פה איזה שהוא מהלך שעשוי אפילו יותר פרוגרסיבי מאשר ההצעה שנמצאת פה.

ג' הרשקוביץ: נכון.

ג' הרשקוביץ: תן צ'אנס.

ג' הרשקוביץ: ג' בן-נון: מדובר באיזו שהיא מתכונת אחידה, בה האוצר, הבריאות וגם חבר-הכנסת ליברמן ילכו בהצעה מקובלת--

דובר: --שאולי היא יותר טובה.

ג' בן-נון: --שאולי תהיה אפילו יותר טובה.

אביגדור ליברמן: היושב-ראש פרץ, אנו כרגע נקבל את הצעת החוק כפי שהיא.

אביגדור ליברמן: אנו נמצאים ביום שלישי.

אביגדור ליברמן: ביום שלישי בשבוע הבא אתה תביא זאת להצבעה.

אביגדור ליברמן: כלומר, יש לכם שבוע להביא הצעה יותר טובה.

ש' אברמי: זה לא מספיק.

יאיר פרץ: יש לי הצעה יותר טובה.

יאיר פרץ: אנו נצביע ונעלה את ההצעה.

יאיר פרץ: והיה והגעת לסיכום עם שר האוצר - וניתן לך את האפשרות עד השבוע הבא או עד שבועיים להגיע איתו לסיכום- - -

אביגדור ליברמן: לא שבועיים, שכן אז זה יידחה.

אביגדור ליברמן: יהיה שבוע.

יאיר פרץ: יש שבוע להגיע לסיכום עם שר האוצר.

אביגדור ליברמן: מאה אחוז.

יאיר פרץ: אתה הטבת פה לומר, שאם יאיר פרץ היה ממליץ לשר האוצר לקבל את המצב אכן כך יקרה.

יאיר פרץ: היה והגעת להסכמה - טוב.

אביגדור ליברמן: סיכמנו.

אביגדור ליברמן: מקובל.

ג'' וסרמן: [קוראת את סעיף 1 בהצעת חוק ביטוח בריאות ממלכתי (פטור מתשלום לתרופות) (תיקון מס' 10), התש"ס-2000, לגבי תיקון סעיף 8: "בחוק ביטוח בריאות ממלכתי, התשנ"ד-1994, בסעיף 8 - (1) בסעיף קטן (א1)(2(ג)(8), במקום "ב-12" יבוא "ב-36".

ג'' וסרמן: (2) בסעיף קטן (ז)(3), אחרי 'חוק הבטחת הכנסה, התשמ"א-1980' יבוא 'ועולה חדש ב-36 החודשים הראשונים לאחר עלייתו לישראל שמשתלמת לו סל קליטה או דמי קיום ממשרד הקליטה או גימלה לפי חוק הבטחת הכנסה' ובמקום '50%' יבוא '75%'".

ג'' וסרמן: ]

אביגדור ליברמן: כן.

ג'' וסרמן: [קוראת סעיף 2, בהצעת החוק, לגבי תיקון חוק האזרחים הותיקים: בחוק האזרחים הוותיקים, התש"ן-1989, בסעיף 13, במקום "50%" יבוא "'75%"].

יאיר פרץ: אני מעמיד את הצעת החוק להצבעה.

יאיר פרץ: מי בעד?

יאיר פרץ: מי נגד?

יאיר פרץ: הצעת חוק ביטוח בריאות ממלכתי (פטור מתשלום לתרופות) (תיקון מס' 10), התש"ס-2000, התקבלה פה אחד.

יאיר פרץ: הצעת החוק עברה פה אחד.

יאיר פרץ: אדוני המציע, ניפגש עם שר האוצר אפילו עוד היום.

אביגדור ליברמן: אנו בקשר שוטף עם שר האוצר.

ש' אברמי: אנו מחכים להודעה מכם אם צריך להגיע לישיבה בשבוע הבא.

אליעזר זנדברג: אני מבקש הסתייגות לשם דיבור.

יאיר פרץ: אני נועל את הישיבה.

יאיר פרץ: אני מודה לכולם.